Robežnieki
Šis raksts ir par apdzīvotu vietu Robežnieku pagastā. Par citām jēdziena Robežnieki nozīmēm skatīt nozīmju atdalīšanas lapu. Robežnieki (latgaliešu: Rūbežnīki), agrāk arī Pustiņa (Pūstine), ir ciems Krāslavas novada Robežnieku pagastā, pagasta centrs. Izvietojies pagasta vidusdaļā starp Ormijas un Lielo Gusenu ezeru 32 km no novada centra Krāslavas un 282 km no Rīgas. Te atrodas Valsts robežsardzes Daugavpils pārvaldes Robežnieku nodaļa. Robežniekos atrodas pagasta pārvalde, pamatskola, tautas nams, bibliotēka, feldšeru un vecmāšu punkts, pasta nodaļa, novadpētniecības muzejs, veikals, Pustiņas katoļu baznīca, eksotisko putnu minizoodārzs, viesu māja. Lielā Gusena ezera krastā atrodas Robežnieku pilskalns (valsts nozīmes arheoloģijas piemineklis) un Tabores dabas izziņas taka.